Papersnake/gushiwen huggingface dataset:
将进酒赠彭生秉德
黄哲（元代）

华灯照广席，锦瑟弹朱丝。
一弹再三叹，进酒卿莫辞。
丈夫成名垂不朽，彭生早试穿杨手。
彩凤朝鸣岗上桐，骊驹莫系门前柳。
门前柳条冬尚青，城南桂桨翻玉瓶。
<舟光>船满引百分劝，出门不顾蓬中萤。
君不闻洛阳贾生对宣室，长安九衢皆动色。
长安九衢横九天，尔如神驹当自力。
我昔侍从金门中，誓师牧野初成功。
功成治定四海同，条牧再见承平风。
尔行决科期第一，狐裘蒙茸发如漆。
莫辞更尽金屈卮，直上排云振双翮。
伪汉刘冢歌
郑献甫（清代）

洛州真龙称刺史，海国毒龙作天子。非驴非马欲何为，值兔值牛聊自喜。

尉佗老去吕嘉亡，楼阁重看照烟水。朦胧妖气射星文，碎破山河正豆分。

剩水残山自薰沐，沈香高热炎州云。真龙再见毒龙警，孙子先人来执梃。

麋鹿朝游歌舞台，狐狸夜搰胭脂井。墟墓如山不葬金，鱼膏冻灭蚕丝冷。

今古回头几战场，关山满目半斜阳。断粉零香杳无处，花田犹说小南强。

海疆花事自终古，海角蜃楼又帝午，黑水千帆欲竖旗，朱崖一线微闻鼓。

鲸鲵万里送头颅，辱没刘郎坟上土。
兰陵请雨
郭祥正（宋代）

夜半何所适，请雨之名山。兰陵古仙府，妙迹殊可攀。

秘文呼蛰龙，舒雁荐层坛。屏气注诚想，百灵启玄关。

绿章封事奏，金阙承恩还。林风生泠泠，涧溜添潺潺。

遥峰霭冥雾，倏歘迷区寰。殷雷无猛威，激雨增微澜。

宁独濡枯焦，永愿清尘烦。
登天柱峰绝顶 其一
曾劭（清代）

天际真人想，于今可得言。东西悬日月，吴楚画乾坤。

题壁飞鳌矫，攒岩伏虎尊。划然成一笑，翠石落惊猿。
酬裴云客
元结（唐代）

自厌久荒浪，于时无所任。耕钓以为事，来家樊水阴。

甚醉或漫歌，甚闲亦漫吟。不知愚僻意，称得云客心。

云客方持斧，与人正相临。符印随坐起，守位常森森。

纵能有相招，岂暇来山林。
送丁高士
释心月（宋代）

霞服云冠游上苑，芒鞋竹杖过幽扉。
故山青草累累冢，羞见先生化鹤归。
雷老欲退普宁二绝句 其一
赵蕃（宋代）

借阁看山且半年，看山未饱此为迁。闻师亦欲抛山去，祇恐山灵未许然。
静逸二首 其一
石宝（明代）

至本本无声，简言始遗味。至治本无为，用察乃兴伪。

饮水终自本，抱独仰何愧。强置方丈筵，欲畅顾多累。

欢谑志已驰，将送礼复赘。安得同心人，忘言日相对。
霁月
黄镇成（元代）

寒爱春来暑爱秋，水长山远白人头。天时自有清凉日，霁月如银独上楼。
正冬御殿上寿乐章八首其四皇帝第三爵酒登歌
杨亿（宋代）

矫矫长离，振羽来仪。
和音中律，藻翰扬辉。
珍符沓至，品物修宜。
至德玄感，受天之祺。
虞察院生日
姜特立（宋代）

文章近古追前辈，政事方今绝后尘。
聊佩左符犹未称，好归黄阁试经纶。
次韵学士重阳雪中见招不赴前后十六首
洪皓（宋代）

怪怪奇奇不可陈，搜奇抉怪殆穷神。
曾编金钥李商隐，屡赐银杯胡楚宾。
丽服靓妆皆可玩，大羹玄酒并忘辛。
文章三变公为伯，自愧惷愚冬复春。
和闾丘省干喜雨韵
吴芾（宋代）

良田方苦莠骄骄，甘雨如何閟九霄。
贤守治声喧道路，圣君德泽播黎苗。
宁容赤地炎威炽，果见青天旱气消。
昨夜东皋已沾足，康衢满耳沸歌谣。
明叔以仆护笋不除作长句为调次韵
赵蕃（宋代）

春风逞夭邪，烂漫吹已足。维暮笋乃生，如乱更约束。

吾人为之寄，讵可谩弗录。况其耿介姿，政已不可辱。

去云解箨后，为我呈新绿。新诗急拜赐，句解先我欲。

我岂儿女曹，抚玩斯同俗。又殊市井辈，徇利蕲尽斸。

要当去留间，明见妨意曲。分饷可得多，但令舂脱粟。
福帅生朝二首
张元干（宋代）

玉帐生朝香雾飞，秋风欲到碧梧枝。
回思十载折冲地，还镇八州安静时。
淇澳会须歌绿竹，渭滨犹待猎非罴。
止戈堂上多珠履，争献庞眉春酒诗。
题吉州承天院清凉轩
黄庭坚（宋代）

菩萨清凉月，游於毕竟空。
我观诸境尽，心与古人同。
僧发侵眉白，桃花映竹红。
傥来寻祖意，展手似家风。
七月二十一日重过赣滩十绝句 其六
徐鹿卿（宋代）

岭海脂膏自古传，至今来往共长川。灵灵有眼还知道，几个归人月满船。
桃源忆故人（赋桃花）
史达祖（宋代）

明霞烘透春机杼。春在明霞多处。我是有诗渔父。一梦秦天古。

柳枝巷陌深朱户。墙外风流一树。十五年来凝伫。弹尽胭脂雨。
赠武科胡七
孔平仲（宋代）

三尺青蛇丈二矛，崛然来应武科求。东南近出人才美，西北当科帝顾忧。

战马夜嘶榆塞月，征衣寒犯玉关秋。古今将相皆无种，好取班超万里侯。
送孙百篇游天台
方干（唐代）

东南云路落斜行，入树穿村见赤城。远近常时皆药气，

高低无处不泉声。映岩日向床头没，湿烛云从柱底生。

更有仙花与灵鸟，恐君多半未知名。
祝英台近（木稚）
张潞（宋代）

宝熏浓，云幄重，琼叶丽金蕊。黛绿蜂黄，秋态未憔悴。绣帘深院黄昏，着香无处，人欲睡、为花重起。

月如水。别有天外楼台，玲珑异尘世。翠袖生寒，祗欠素娥倚。何如倩取西风，吹将归去，为添在、广寒宫里。
古短歌行
戴纯（清代）

土牛不受鞭，木马抱空质。岁月忽我遒，凄然向落日。

东南多逝水，终古入淮流。冯夷与河伯，浩荡赴春愁。

春愁载远道，靡靡催客老。伤彼蕙兰花，不及原上草。

饥乌半夜啼，春雨暮凄凄。迷离一梦醒，踯躅两眉低。

镫花易零落，秋衫怯渐薄。寒鸟声啁啾，四顾成萧索。

萧索益悲哀，展驾复迟回。孤蓬与断梗，飘泊委尘埃。

孤斟酹霜月，回首成芒忽。眼底岁峥嵘，又复怀明发。

煌煌东方星，阳气破杳冥。何当乘金虎，驾言翔紫庭。
纪赐四十首 其二十一 赐新刻韵府群玉
于慎行（明代）

策府群书代所耽，珠英玉屑卷中探。曾闻乙夜开芝检，敢望彤中锡宝函。

子孺休称三箧记，庄生漫向五车谈。从前亦恐酬清问，浩瀚青藜阁上参。
次韵阎甥伯温池上八首
晁补之（宋代）

自从移居来，城市益啾扰。
如何跬步近，亦有鹭下沼。
朅来欲骋骛，诘曲故百遶。
人间南柯梦，方此犹复小。
黔阳道中
严烺（清代）

匹马登山七月寒，晓风吹雨过雕鞍。十围树自云中出，一线天雕瓮里看。

乐岁酒浆含润泽，太平獠猓尽衣冠。前驱自有当关吏，未觉炎荒道路难。
琴曲歌辞。白雪歌
贯休（唐代）

列鼎佩金章，泪眼看风枝。却思食藜藿，身作屠沽儿。

负米无远近，所希升斗归。为人无贵贱，莫学鸡狗肥。

斯言如不忘，别更无光辉。斯言如或忘，即安用人为。
题双瀑
王十朋（宋代）

女娲石烂几经修，天漏犹馀两派流。离合无心元不静，朝宗得派却相投。

干云宝剑真同气，出荡神龙不异湫。何用筑门防俗驾，林泉自是少人游。
咏史三
司马光（宋代）

不事王侯者，修然郑子真。
开田谷口美，荷锸白渠春。
德化移乡曲，声光动缙绅。
一时钟鼎贵，磨灭彼何人。
王正道再遇竹冠辄和来韵见鄙愫二首
曹勋（宋代）

惟公秉操如仙官，一任酷暑兼祁寒。
存心香火接造物，达诚果再逢竹冠。
应言蓬莱有至乐，六十九洞无纤恶。
松姿鹤态不复老，琪蕊瑶房未尝落。
上庵至真闻屡过，口付诀自相琢磨。
公今得妙腾逸驾，我嗟老景飞轻梭。
原投黄宁拯将溺有香，一瓣致礼敬诵生神歌。
赠宫詹李二何夫子
张家玉（明代）

白水真人来汉朝，白衣山人冠唐僚。文章两度压元白，干羽七旬格有苗。

灞上劳军如见郭，关中转饷不推萧。北人牧马戎南下，司马鸿名已度辽。
一剪梅·八月十四夜同刘叔裔玉带桥看月
陆震（清代）

酒酣真想策金鳌。欲上仙桥。且上河桥。何当更上玉楼高。

万井上消。万里云消。

烂烂银盘挂碧霄。明见秋毫。圆欠分毫。阴晴天意最难料。

料想来宵。胜似今宵。
木芙蓉
许棐（宋代）

芙蓉艳金谷，秋色锦机中。霜树不知丑，叶与花争红。
嘉祐祫享二首 其一 迎神用《怀安》。
郊庙朝会歌辞（宋代）

躬兹孝享，礼备乐成。神登于俎，祝导于祊。展牲肥腯，奏格和平。

灵其昭格，肃僾凝情。
山行
方岳（宋代）

亦笑吾身立两间，古人辙迹渺难攀。
斯文在昔豹窥管，吾力不量虻负山。
有识共知方寸好，无求方得几多閒。
一春大欠渠诗在，准拟晴时到处还。
残冬展假病榻消寒聊当呻吟语无伦次录存十六章 其十
查慎行（清代）

经旬坐稳一蒲团，才阅朝寒又晚寒。蕴火梅欣先腊放，避霜菊耐涉冬看。

散花庵里新居士，视草台中旧史官。勿著两般分别相，大千世界本来宽。
观物
丘葵（宋代）

春蒲发华滋，潮涨失沙嘴。
好风自西来，吹皱一江水。
何的掉孤舟，撑入春浦裹。
不见舟中人，一阵鸥飞起。
春申涧观泉歌
唐德亮（清代）

九峰驱云峰欲低，寺小烟封鸟不啼。一夜山中长新水，岩前飞瀑骄雌霓。

声如雷轰色如雪，随风散珠碎玉屑。高低乘山山势平，石排牙齿水为啮。

褰裳绕足生波澜，登高复作临深看。长啸激越斗奇绝，惊湍怒卷天风寒。

匡庐石梁在何处，我欲乘风不能去。黄公涧水今如兹，漫说巴江争滟滪。

忽然迥首西冷西，岭是风篁亭过溪。蜿蜒其间十八涧，理安桥下涛声齐。

逝者如斯应识此，江山今昔烟霜里。一为俯仰一惘然，惟有潺潺犹在耳。

不知黄歇来何年，九龙宛颈喷珠泉。
为潘麟生题刘泖生遗墨
杨岘（清代）

前年才哭刘宾客，去年又丁高达夫。奇事浪传伏剑死，忧心生怕窃钩诛。

世间不少歧尾蝎，盆底苦无三足乌。书札斩新忍重读，起听檐雨声声粗。
与群公分地赋诗得京口
郑经（明代）

京口瓜州指顾间，春风几度到钟山。迷离绿遍江南地，千里怀人去不还。
甲子应举
陈藻（宋代）

场屋悠悠四十年，这回弄镜已华颠。
也知枯木春稀到，却想寒灰火复然。
高尚难攀生有累，往来莫厌喜随缘。
伤心自是离乡客，几度因归上墓田。
咏怀
张诚（唐代）

论成方辩命，赋罢即归田。
句
胡铨（宋代）

儋耳道中还可乐，东坡安用叹途穷。
登高诗
嵇含（魏晋）

七月有七日，蠢动思登高。显首稀乾精，方类自相招。
雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行 其二
全祖望（清代）

初秋我渡江，与君重相见。痛定几低回，噩梦宁须唁。

投杼应遭疑，祝网终蒙眷。竟逃人鲊瓮，且挽沙埸絭。

披读近日诗，一过一称善。浑忘左徒忧，不作宵雅怨。

更喜有哲昆，在原远急难。诗力雅相当，强兵送挑战。

岂期对床约，飘泊在狴犴。采采蠲忿花，连枝何婉娈。

乃知真性情，多得之忧患。我亦罢郁陶，重理旧诗研。
浴罢
曹勋（宋代）

浴罢披襟竹影斜，客中残暑散空花。
人行窗外云无脚，月起林间灯映纱。
举酒闻钟知近寺，谈诗食李却忘家。
明朝又浴还来此，何必开樽只煮茶。
久欲乞归未得一日蒙恩放归不胜欣喜涂中得十
吴芾（宋代）

来时似觉秋犹热，去日忽惊秋已深。
一去一来何所益，不如归去旧园林。
夔路十贤 诸葛武侯
王十朋（宋代）

卧龙起南阳，不为鼎一足。托名蜀丞相，相汉非相蜀。
雪月溪山歌送天然道首座归蜀
香严和尚（明代）

蜀路连云知几许，策勤斯道耐寒暑。
拨开云雾睹青天，仍与孤云为伴侣。
布慈云，施法雨，竿木随身能作主。
德云不在妙高峰，此去逢人休错举。
天风清，江月明，月巢野鹤梦初醒。
门庭施设谈玄者，犹较石霜半月程。
常独步，常独行，三更月下迎空生。
回首广寒何处是，桂轮皎皎临沧瀛。
曹溪水，通一滴，容纳百川流不息。
黄金灵骨今犹在，白浪滔天无处觅。
觌面提，当机疾，华亭船子抛篙直。
截断众流达本源，瞿唐三峡连天碧。
肩鈯斧，上青山，峭壁颠崖不可攀。
欲识洞山分五位，须知兜率设三关。
人亦闲，境亦闲，萧条茅屋两三间。
五湖云月谁消得，万里溪山独往还。
念奴娇 八咏楼
鲜于枢（元代）

长溪西注，似延平双剑，千年初合。溪上千峰明紫翠，放出群龙头角。

潇洒云林，微茫烟草，极目春洲阔。城高楼迥，恍然身在寥廓。

我来阴雨兼旬，滩声怒起，日日东风恶。须待青天明月夜，一试严维佳作。

风景不殊，溪山信美，处处堪行乐。休文何事，年年多病如削。
古艳诗
卢纶（唐代）

残妆色浅髻鬟开，笑映朱帘觑客来。

推醉唯知弄花钿，潘郎不敢使人催。

自拈裙带结同心，暖处偏知香气深。

爱捉狂夫问闲事，不知歌舞用黄金。
失鹧鸪
梅尧臣（宋代）

爱翫日已久，开笼为驯故。
点臆雪花圆，连袪浪纹素。
钩輈格磔鸣，{左孛右毛}{左卒右毛}翻翁去。
谁知烟渚深，绿水修篁处。
怀素师草书歌
马云奇（唐代）

怀素才年三十余, 不出湖南学草书。
大夸羲献将齐德, 切比锺繇也不如。
畴昔阇梨名盖代, 隐秀于今墨池在。
贺老遥闻怯后生, 张颠不敢称先辈。
一昨江南投亚相, 尽日花堂书草障。
含毫势若斩蛟龙, 挫管还同断犀象。
兴来索笔纵横扫, 满望词人皆道好。
一点三峰巨石悬, 长画万岁枯松倒。
叫啖忙忙礼不拘, 万字千行意转殊。
紫塞傍窥鸿雁翼, 金盘乱撒水精珠。
直为功成岁月多, 青草湖中起墨波。
醉来只爱山翁酒, 书了宁论道士鹅。
醒前犹自记华章, 醉后无论绢与墙。
眼看笔掉头还掉, 只见文狂心不狂。
自倚能书堪入贡, 一盏一回捻笔弄。
壁上飕飕风雨飞, 行间屹屹龙蛇动。
在身文翰两相宜, 还如明镜对西施。
三月秋澹青江水, 二月花开绿树枝。
闻到怀书西入秦, 客中相送转相亲。
君王必是收狂客, 寄语江潭一路人。
巫山一段云 题晓妆图
周绮（清代）

秋水双眉黛，春风两鬓鸦。满窗风露绿云斜。漫把粉儿加。

顾影风先惜，新妆已足夸。痴情犹自问邻娃。人面可如花。
颂古六首 其四
释惟照（宋代）

烟尘扫荡将军令，正敕流行宣德音。公子只知歌既醉，夜深还被活生擒。
次韵送程给事知越州
王安石（宋代）

千骑东方占上头，如何误到北山游。
清明若睹兰亭月，暖热因忘蕙帐秋。
投老始知欢可惜，通宵豫以别为忧。
西归定有诗千首，想肯重来贲一丘。
忆秦娥
杨无咎（宋代）

情难足。不堪黄帽催行速。催行速。扁舟一叶，别愁千斛。

津亭送速惊相嘱。举杯欲唱眉先蹙。眉先蹙。背人掩面，不能终曲。
送裴侍御赴
岑参（唐代）

羡他骢马郎，元日谒明光。立处闻天语，朝回惹御香。

台寒柏树绿，江暖柳条黄。惜别津亭暮，挥戈忆鲁阳。
避暑山庄三十六景诗 其六 万壑松风
弘历（清代）

苍翠郁氤氲，岩端细径分。四时无改色，众木有超群。

盖影晴仍暗，涛声静不纷。髫年读书处，终是愧尊闻。
题赵子固兰蕙图二首 其二
钱良右（元代）

百亩不同调，数花常自春。风流高韵在，优孟是何人。
题祀山烽树赠乔十二侍御
陈子昂（唐代）

汉庭荣巧宦，云阁薄边功。
可怜骢马使，白首为谁雄。
再过马当
吴坤修（清代）

南州久矣无高阁，江上诗人今又还。借一帆风无用处，掀髯空对马当山。
龙泉古刹
魏时敏（明代）

石罅久潜龙，泉鸣古刹东。秋灯林影外，夜梵磬声中。

纵醉同陶令，谈经忆远公。题诗旧尘壁，休用碧纱笼。
浯溪
潘大临（宋代）

公泛浯溪春水船，击帆啼鸟青崖边。
次山作颂今几年，当时治乱春风前。
明皇聪明真晚谬，乾坤付与哥奴手。
骨肉何伤九庙焚，蜀山骑驴不回首。
天下宁知再有唐，皇帝紫袍迎上皇。
神器苍忙吾敢惜，儿不终孝听五郎。
父子几何不豺虎，君臣宁能责胡虏。
南内凄凉谁得知，人间称家作端午。
平生不识颜真卿，去年不答高将军。
老来读碑泪横臆，公诗与碑当共行。
不赏边功宁有许，当杀奉皇犹敢语。
雨淋日炙字未论，千秋万岁所鉴多。
登楼有怀
姚孝锡（宋代）

老愧凭阑目力昏，百年怀抱向谁论。
晴空雁起云边塞，夕照人归郭外村。
因记昔游惊迅晷，暂将离恨付清尊。
谁人肯似边居士，远驾朱轮过雀门。
山水友馀辞 蓼米
王质（宋代）

无马缠，无虾须，罗裙带，色色无。愿花变流沙，愿花变穿珠。

蓼米，蓼米，秋风易摇入秋水，大平中期难屈指。
霜叶飞
张炎（宋代）

旧家池沼。寻芳处、从教飞燕频绕。一湾柳护水房春，看镜鸾窥晓。晕宿酒、双蛾淡扫。罗襦飘带腰围小。尽醉方归去，又暗约明朝斗草。谁解先到。
心绪乱若晴丝，那回游处，坠红争恋残照。近来心事渐无多，尚被莺声恼。便白发、如今纵少。情怀不似前时好。谩伫立、东风外，愁极还醒，背花一笑。
临江仙
辛弃疾（宋代）

既见之，乃独为是突兀而止也，大笑而去。主人戏下一转语，为苍壁解嘲

莫笑吾家苍壁小，棱层势欲摩空。相知惟有主人翁。有心雄泰华，无意巧玲珑。

天作高山谁得料，解嘲试倩扬雄。君看当日仲尼穷。从人贤子贡，自欲学周公。
句
李维（宋代）

清朝纳禄犹强健，白首还家正太平。
和唐异见奇
林逋（宋代）

骚人新遗畔牢词，隐几微吟愧所知。
几欲樽前论款密，可能林下访栖迟。
叠韵春日杂兴五首
陈棣（宋代）

南陌游人少，东城去路赊。
寻芳閒趁蝶，失喜漫占鸦。
着物春犹浅，薰人气自华。
夜来风雨急，惊动阿香车。
题张资政汝川图九首 其八 积翠楼
汪藻（宋代）

直到孤峰最上头，下看双涧玉虹流。世间培塿何须数，且卧元龙百尺楼。
与汗朱言别
袁佑（清代）

思乡当十月，归马带霜寒。野馆同相忆，河流各自看。

著书应闭户，阅世好加餐。暂坐休辞醉，离亭柿叶丹。
玉连环影·何处
纳兰性德（清代）

何处？几叶萧萧雨。湿尽檐花，花底无人语。
掩屏山，玉炉寒。谁见两眉愁聚倚阑干。
清平乐 春夜听雨
杜文澜（清代）

小楼灯倦，愁听檐声溅。隔巷桃花红太贱，瘦尽东风谁怨。

钿车空订归期，锦鸳暗湿香泥。明日疏帘休卷，春寒燕子来稀。
依韵和查应辰朝散雪二首 其一
陆佃（宋代）

三阳新已换三阴，润泽才踰一寸深。无地得施调国手，惟天知有爱民心。

霜毛一半浑如雪，玉貌诸馀少似今。且向尊前尽情醉，不须辛苦问为霖。
次杨铁崖题朱氏玉井香亭韵有和章者张宗鲁张应辰周卢二公
许恕（明代）

玉井湛秋月，光影清肺腑。群姝拥飞盖，列坐水仙府。

晚色淡苍烟，远香度风渚。水木更清华，疏桐连弱榉。

济济集群彦，良会喜今雨。铁崖文章伯，笔阵谁敢拒。

天生高世姿，不作庸人语。两张多藻思，珠玉映月露。

醉吟采莲词，似对若耶女。濂溪《爱莲说》，绝胜著花谱。

卢敖有仙气，欲向风中举。嗟予复效颦，笑倒诗中虎。
题元四大家画幅合璧 其一 黄子久秋壑萧斋
弘历（清代）

千山叶落山容出，吟秋万窍翏翏疾。萧斋搆处面群峰，插架图翏三万帙。

只此虚无守谷神，坐来一日似两日。问谁多事泄山灵，黄氏大痴走健茟。
梅州杨守铁庵
刘克庄（宋代）

北客由来惮入南，仆家谏议饱曾谙。
谁云瘴雾非吾上，曾有魁躔住此庵。
身重岂容眉斧伐，时危犹要脊梁檐。
公归未必怀陈迹，留与州人作美谈。
千顷云
司马允中（宋代）

且与祖龙相颉颃，大施霖雨谩悠扬。
归来好护安禅石，莫作巫山一梦长。
寄王介卿
曾巩（宋代）

忆昨走京尘，衡门始相识。
疏帘挂秋日，客庖留共食。
纷纷说古今，洞不置藩域。
有司甄栋干，度量弃樗栎。
振辔行尚早，分首学壖北。
初冬憩海昏，夜坐探书策。
始得读君文，大匠谢刀尺。
周孔日己远，遗经竄墙壁。
倡倦百怪起，冠裾稔回惹。
君材信魁崛，议论恣排辟。
如川流浑浑，东海为委积。
如跻极高望，万物著春色。
寥寥孟韩后，斯文大难得。
嗟予见之晚，反覆不能释。
胡然蕴环堵，不救谋者惑。
明朝渡江还念念非可抑。如酲冒炎暑，
每进意愈塞。维时南风薰，
木叶晃繁碧。颓云走石濑，
逆坂上文艗。欣闻被檄来，
穷阎驻镳轼。促榻叩其言，
咸池播纯绎。行身抗渊损，
及物窥龙稷。绸缪指疵病，
玫砭甚针石。浅沚有停沙，
亦可洗珠璧。论忧或共嚬，
遇惬每同峎。正值祝融横，
金隅未提职。音楼豁可望，
命载屡攀陟。一不罗俗嬉，
怡然治纨墨。露注尚忘疲，
更待蟾蜍昃。雅爱张与余，
挽之置茵席。群儿困不酬，
吽嚬聚讥谪。仁义殊龃龉，
昧者尊恶砳。雾草变衰黄，
吟蛩闹朝夕。君子畏简书，
薄言返行役。商歌孺子别，
失泪染衣襋。自从促权去，
会此隆冬逼。何神鼓阴{左韦右}，
万窍动謞激。城颠睨江浪，
蛟怪助揿射。仁贤保无恙，
所想挂惊惕。烨烨多隶从，
良已匮藜齸。迨兹尺书生，
疑念始冰析。兰涤沓兹祥，
筠梧肆谐适。缤纷众胥士，
署垒各嬉息。其余书牍背，
粟密缕机织。卷书劳来干，
雨怀良自怿。野泊转平绿，
梅梢弄繁白。金縚引柳荑，
芳气满原泽。出门无所抵，
归卧四楹寂。术学颇思讲，
人事多可恻。含意不得发，
百愤注微臆。摇摇咏颜色，
企足关途隔。自惭儿女情，
宛转抑凄感。吾念非吾私，
何当托云翼。奇偶转如轮，
终期援焦溺。
升山即事
方士繇（宋代）

一径西风里，闲房客未归。
砌苔侵野屐，林叶上秋衣。
黄卷经心懒，青纶入梦稀。
还书报妻子，莫厌故山薇。
逍遥咏
宋太宗（宋代）

还源根本杳难穷，秘密玄微造化中。
白日昏迷常不见，青龙雾化大家同。
阴阳青里和烟碧，天地相鲜似火红。
直要審详知道理，丹成千载上升功。
句
王化基（宋代）

美璞未成终是宝，精钢宁折不为钩。
春日卧病
刘商（唐代）

楚客经年病，孤舟人事稀。晚晴江柳变，春暮塞鸿归。

今日方知命，前身自觉非。不能忧岁计，无限故山薇。
灌园
谢薖（宋代）

春初韭争妍，秋末菘更好。嗟我喜蔬食，如人嗜羊枣。

何尝厌滋味，政自乐枯槁。念彼蠕蠢虫，性命欲自保。

变相惊蜊异，将糖嫌蟹躁。故于园日涉，莳此可食草。

迩来秋雨馀，三亩净如扫。畦丁犹浸灌，小瓮亦自抱。

问许机事忘，何如汉阴老。
次韵完颜经历
张伯淳（宋代）

半年傲兀客毡寒，多愧侏儒蠹县官。饮少独怜书味好，愁多不觉带围宽。

从教苍狗浮云过，留得黄花晚节看。但借馀光聊自佚，终无梦想到登坛。
太尉王公以九锡命大将军让公将还京邑祖饯赠
陆云（魏晋）

思乐中陵。
言观其川。
公王戾止。
有车辚辚。
伊谁云飨。
我有嘉宾。
羽觞举酬。
酢尔征人。
閒居杂咏三十二首·孝
陈淳（宋代）

孝以事其亲，斯须不离身。
始终惟爱敬，二者在书绅。
梁溪欸乃歌七首 其七
赵继光（清代）

青祁渰水水粘天，蟹簖渔罾每接连。买得浮庄平泛宅，绿蓑长染五湖天。
赠太史陈平冈假归
黄廷用（明代）

同为金马客，羡子洛阳才。春日联华省，奎躔接上台。

承恩□管暇，赐假彩衣回。白发开芳宴，长生王露杯。
妙法庵二首
赵良佐（宋代）

蔓藤扶我过东冈，与客同登妙法堂。
小院回廊春已暮，茂林修竹夏初长。
归欤未办买山计，健甚无庸却老方。
都市山林总无累，此生此世底须忙。
明妃曲
陆游（宋代）

汉家和亲成故事，万里风尘妾何罪？掖庭终有一人行，敢道君何弃蕉萃？双驼驾车夷乐非，公卿谁悟和戎非！蒲桃宫中颜色惨，鸡鹿塞外行人稀。
沙碛茫茫天四围，一片云生雪即飞。
太古以来无寸草，借问春从何处归？
题招隐寺
张祜（唐代）

千年戴颙宅，佛庙此崇修。古井人名在，清泉鹿迹幽。

竹光寒闭院，山影夜藏楼。未得高僧旨，烟霞空暂游。
月夜
杜甫（唐代）

今夜鄜州月，闺中只独看。
遥怜小儿女，未解忆长安。
香雾云鬟湿，清辉玉臂寒。
何时倚虚幌，双照泪痕干。
荆溪舟中对月
吴锡畴（宋代）

历眼旬余半，终宵月在天。
若将今岁看，仅有此番圆。
寒逼鸿洲外，光摇蚁瓮边。
家山千里远，应共一婵娟。
南浦 其二 秋水，叠前韵，同分虎赋
沈皞日（清代）

隔岸采芙蓉，款柴门、露湿横塘清晓。如镜洗遥空，前汀远、雪影芦花谁扫。

荒沟曲港，断桥红叶流来小。催暝渔歌，云外起，一片愁人衰草。

数峰侧映苍茫，看閒鸥、对对江边去了。冷落旧苔痕，临风处、记得采莲曾到。

而今渺渺。有谁独倚红楼悄。道是潇湘未远，天际归帆还少。
福州开元寺塔
周朴（唐代）

开元寺里七重塔，遥对方山影拟齐。杂俗人看离世界，

孤高僧拟觉天低。唯堪片片紫霞映，不与濛濛白雾迷。

心若无私罗汉在，参差免向日虹西。
煨芋
释绍昙（宋代）

山房不识春风面，地炉宿火煨红软。
寒涕垂颐午梦醒，饥肠殷殷晴雷转。
霜猿剥啄启岩扉，漏泄天香入翠微。
雾幕烟笼收不得，等闲色引白云归。
破藤床上生涯足，和土和灰擘柔玉。
放憨一饱万缘空，口唱山歌手扪腹。
可中真味与谁论，脯麟脍凤徒腥羶。
向使懒残知有此，肯把虚名眩天子。
和陶渊明二十首 其十三
陈造（宋代）

人生无贤愚，彼是皆梦境。矻矻迷所求，冥冥睡未醒。

此心方放纷，息念乃要领。冲风有惊波，揠苗无佳颖。

梦觉怅今昔，吾其默自炳。
桐柏崇道观
太史章（宋代）

神仙隐居尚深渺，径迂不欲与世通。必求峭拔出林杪，俯视左右环群峰。

飞泉不测源所自，瀑注一落千丈虹。步跻石磴旋盘折，翠荫蒙密多长松。

唐闻马练师，晋传葛仙翁。丹灰已死不复炽，独有翰墨留遗踪。

定知华表立归鹤，谁见灵湫藏蛰龙。白云子，信亦稀，藐视声利如尘泥。

仕途捷径非我乐，不死之乡终欲归。玉霄峰前烟扑扑，金庭宫外云霏霏。

哀猿啸断月不古，桃杏得春还满枝。风驭寥寥何处在，孤坟棺殓只空衣。
丰湖三首
刘克庄（宋代）

小米侍郎生较晚，龙眠居士远难呼。
不知若个丹青手，能写微澜玉塔图。
听早蝉诗
萧纲（南北朝）

草歇鶗鸣初，蝉思花落后。乍饮三危露，时荫五官柳。

庄书哂鹏翼，卫赋宜螓首。桂树可淹留，勿谓山中久。
有怀富平李孔德 其四
屈大均（明代）

射猎柏林时，英雄自得师。仲连飞兔客，亚次斗鸡儿。

五代全臣少，中华正朔迟。最怜归汉帝，功在一阏氏。
答振父
钱时（宋代）

老生便作老生涯，不羡漫花顷刻花。
身在山林心在国，太平风露是吾家。
寄无逸四首 其二
谢薖（宋代）

闻说潘郎窘食贫，何年会面慰艰勤。北风如有齐安便，为报相思频梦君。
句
王鲸（宋代）

时辟西湖作胜游，使君元是济川舟。
送张无梦归天台
赵世长（宋代）

琼台卜幽隐，金液链真精。
冰雪形容古，烟霞意思清。
谈玄通至道，养素达长生。
补诏离仙窟，安居入帝京。
唐虞回圣眷，巢许让高名。
抗节辞丹陛，归心恋赤城。
再眠琪树影，重听瀑泉声。
朝客多攀饯，天章复赠行。
令猷光史策，逸态傲公卿。
珍重青云外，逍遥乐太平。
仙都山
胡升（宋代）

鼎湖不可见，巍然但孤峰。
特立亘万古，气压诸山雄。
黄帝久得仙，游行跨飞龙。
至今世俗传，尚指辇路通。
颇如升天桧，追求白鹿踪。
常言贵荒唐，厥见真儿童。
雇惟此山奇，实宜仙所宫。
水声来冷风，和以成本松。
客枕久未稳，笙箫满虚空。
颇疑九成音，不在二典中。
全恐蚩尤旗，晔晔舒长虹。
虽能独不死，忍视斯民穷。
君看涿鹿战，万古蒙其功。
鼎湖何足道，帝德弥苍穹。
道州途中即事
吕温（唐代）

零桂佳山水，荥阳旧自同。经途看不暇，遇境说难穷。

叠嶂青时合，澄湘漫处空。舟移明镜里，路入画屏中。

岩壑千家接，松萝一径通。渔烟生缥缈，犬吠隔笼葱。

戏鸟留馀翠，幽花吝晚红。光翻沙濑日，香散橘园风。

信美非吾土，分忧属贱躬。守愚资地僻，恤隐望年丰。

且保心能静，那求政必工。课终如免戾，归养洛城东。
浪淘沙 秋夜
张传（清代）

霜薄未曾严。金粟初添。暮山晴碧淡冰蟾。月姊怜香思照影，尽揭云帘。

寒到尚迟淹。趁暖裁缣。闲愁端不上眉尖。挑起银灯消永漏，彩线重拈。
天香 其一
易顺鼎（清代）

燕外芳丛，鸳边靓侣，花天嫩约重践。紫曲迷香，红么按谱，十幅凤帘低卷。

眉心晕碧，镇飘出、愁痕两点。寒浅春衫乍试，谈深夜灯频剪。

银屏殢云半掩。照筝堂、嫠蟾初满。漫倚缃桃话别，春魂太短。

待与商量吟管。奈赋恨江郎病怀懒。一片笙歌，绿杨天远。
宫词
张公庠（宋代）

已过清明侍宴稀，绿窗春睡绉罗衣。
残红并逐狂风去，只有桐花不解飞。
山中奉寄通判杨宗博二首
岳珂（宋代）

多病山中客，无人傍酒缸。
与猨分橡子，为鹿长禾孙。
白昼云归屋，黄昏雨打门。
忽怀杨司马，烟霭隔重阍。
和路子高微雨中至山光寺
邹浩（宋代）

野阔天低四望赊，霏微膏雨兆休嘉。早钟郁郁穿云断，官柳休休夹道斜。

邂逅庭前方指柏，逡巡木末已栖鸦。杨朱易服归来处，荷笠收车几万家。
温成皇后挽词二首
蔡襄（宋代）

翟彩开新礼，金文易大名。
真游上仙路，故物感皇情。
月落辞丹禁，春前引素旌。
宫闱呜挽铎，不是佩环声。
如梦令
张逸藻（清代）

愁比乱丝常绊。心共芭蕉不展。屈指几分秋，落叶又惊秋晚。

休算。休算。秋不抵愁一半。
清江何子发自荆湖宣抚幕客罢归过我晋康投诗索报勉意塞请
曾丰（宋代）

南北新来寻旧盟，江淮襄汉又休兵。召还开府诸元帅，谢遣游谈几老生。

背上琴声忠愤激，腰间剑气血冤腥。

君不见老范相知小相沮，横渠自反高自许。三略六韬付掷捐，中庸大学归含咀。

未遑尽发千古圣道机，犹不失为一代士宗主。
噫唏吁行送吴生二首 其一
何吾驺（明代）

噫唏吁，送君行，出门去。十年一剑鹈霜寒，未试先催哀鸟语。

破剑试法汤网宽，夜静天高涕如雨。丈夫违时何足嫌，恨不小心事圣主。
端午内中帖子词·夫人阁
王珪（宋代）

日长珠箔漏声稀，团扇新财越女机，
进罢采丝三殿晚，万年枝上乱莺飞。
彭峒水帘
卢宽（明代）

峒中旧有神仙宅，峒门迥与红尘隔。骊龙夜半捲银河，喷作明珠下檐额。

云霞为幔月为钩，四时垂地长不收。更阑人静籁悄悄，满天风雨来清秋。
夜游宫
杨泽民（宋代）

一叶飘然下水。船头转、已行十里。冷落杯盘荐梅子。又经过，岭边村，江上市。

那更轻帆底。一路上、翠飘红坠。深夜方眠五更起。说相思，试挥毫，还满纸。
菩萨蛮（和夏中玉）
辛弃疾（宋代）

与君欲赴西楼约。西楼风急征衫薄。且莫上兰舟。怕人清泪流。

临风横玉管。声散江天满。一夜旅中愁。蛩吟不忍休。
绝句
冯坦（宋代）

夜静山寒渐透衣，旋煨松火拥炉围。
忽听竹外篱门响，知是小童买酒归。
次韵沈冲叟见访之什
陈深（宋代）

卧疾萧斋冷，门深一径苔。空庭小雨过，瘦马故人来。

把酒悲新事，论诗畏逸才。未能亲往谢，病眼怕风埃。
悼惠知微
释慧空（宋代）

崇宁乙酉此时节，情与无情同出生。绍兴甲子时不移，情与无情同入灭。

一生一灭无欠馀，末上露些端的别。通身手眼不奈何，谓是西归谤吾友。

乞与诸方拄杖头，黑黑明明三八九。
御街行
张先（宋代）

夭非花艳轻非雾。来夜半、天明去。来如春梦不多时，去似朝云去处。

远鸡栖燕，落星沈月，紞紞城头鼓。

参差渐辨西池树。珠阁斜开户。绿苔深径少人行，苔上屐痕无数。

馀香遗粉，剩衾闲枕，天把多情付。
文渊阁赐茶
乾隆（清代）

层阁文华殿后峨，昨春庆宴觉无何。
具瞻楠架四库贮，且喜芸编三面罗。
十载春秋成不日，极天渊海尚余波。
待钞蒇事遗百一，月课督程仍校讹。
感事怀人送春病酒晓起五首
刘学箕（宋代）

积雨平田水接天，乍晴云日焕山川。
净无馀馥延春艳，缛有繁阴长夏妍。
泛泛荷衣青倚盖，轻轻柳絮白飞绵。
一声布谷催清晓，节物惊心挠醉眠。
金刚随机无尽颂·净心行善分第二十三
释印肃（宋代）

我人消息尽，忘躯失却命。
参方不遇人，却乃成心病。
颂古二十四首
释胜（宋代）

驱耕夫牛照即用，夺饥人食用即照。
不得同参把手行，安知袖里有穿窍。
寄任居士
张炜（宋代）

师默修禅观，龙升虎自閒。
眼开俱是道，心定亦无山。
瘿木床三尺，蓬茅屋半间。
炼成真积力，策景到瑶关。
梅花集句 其一一七
李龏（金朝）

大道青楼御苑东，珠帘约住牡丹风。一枝带雨墙头出，不与花争世态红。
次韵答提举陈龙图重阳感旧
韩琦（宋代）

三边伊昔喜延枚，每向良辰命宴杯。几遇雪天留兔苑，尝因风赋重兰台。

锦衣宽病恩何厚，琳馆甘闲老未催。白首又同吹菊会，且将愁臆暂时开。
陈子厚送韶鸭将以七绝因次其韵
吴芾（宋代）

投迹山林不厌深，老来宁复计升沉。
水禽得得来相伴，应识幽人一片主。
杂体诗三十首 其五 陈思王曹植赠友
江淹（南北朝）

君王礼英贤，不吝千金璧。双阙指驰道，朱宫罗第宅。

从容冰井台，清池映华薄。凉风荡芳气，碧树先秋落。

朝与佳人期，日夕望青阁。褰裳摘明珠，徙倚拾蕙若。

眷我二三子，辞义丽金雘。延陵轻宝剑，季布重然诺。

处富不忘贫，有道在葵藿。
题捕鱼图四首为松观曾一愚赋 其三
刘崧（元代）

钓罢招呼事献酬，停桡暂住莫教流。不辞今夜船头月，醉卧芦花两岸秋。
山阳宝应道中与汪信民兄弟洪玉父杜子师张益中日夕过从自过高邮不复有此乐也因作此诗寄怀
吕本中（宋代）

日日南风沙打围，挂帆端为故人回。长空渺渺水无际，远树人人花自开。

疾病久辜鹦鹉杓，江山稍近凤凰台。月明雪霁山阴道，尚想王郎乘兴来。
周氏东山草堂
翁卷（宋代）

城隅古谢村，博士草堂存。
唯见烟霞起，全无市井喧。
鹊来巢木末，龟出戏蒲根。
消得吟诗客，凭栏看几番。
秋思
陆游（宋代）

少日猖狂不自谋，即今垂死更何求？简编不隔圣贤面，梦寐时为河岳游。
浊酒未倾心已醉，长歌欲发涕先流。
石帆射的烟岚晚，过雁声中又一秋。
早梅叹
周密（宋代）

失喜东园见早梅，翻愁开早被风吹。珠钿满路无人惜，傲雪凌霜是北枝。
奉怀季平范丈戏成两绝句录呈 其一
吕本中（宋代）

形骸已病尤宜懒，岁月长贫屡有诗。犹得深居少尘事，只如同在岭南时。
后洞雪压竹枝横道
林用中（宋代）

山中景物自新奇，乘兴幽人写小诗。
洞里竹枝遭雪压，何人扶起向明诗。
春怀十首
汪莘（宋代）

黄鹂占高枝，蝴蝶恋芳草，
达人能岸胡，儿女被春恼。
和风吹衣能，白日照怀抱。
天地为我园，众目一何小。
东皇行仲月，南极现朱鸟。
虞帝被袗衣，周五在灵沼。
天飞既览德，於{左牛台刃}亦知道。
感此弥恨长，冉冉以空老。
西湖春日戏赠潘景升
柳应芳（明代）

武林门外正春华，十里空湖带浅沙。
夹岸楼台千佛地，隔城箫鼓万人家。
青丝游骑乘朝日，红粉回舟映晚霞。
莫讶刘郎归未得，六桥芳树半桃花。
先曾大父丞郯城有惠政两邑求摄争之境上至今传以为异观风至此忾然有感
范景文（明代）

郯子遗封旧，临淮去鲁迟。云将山起伏，烟带草迷离。

地僻民风古，差多驿路疲。留馀先泽在，行部使人思。
潘子真用悭字韵劝香城人葺陈陶书堂因和之 其二
洪刍（宋代）

泠泠野水翛翛寺，矗矗高峰叠叠峦。闲伴禽鱼宜石友，静闻山水奏清弹。

难招灵观追陈迹，好在汤休接古欢。开士未应文士后，病夫端欲避三端。
春夜怀张去非
周密（宋代）

芳事将三月，虚堂近二更。薄阴禁害月，小雨护持春。

静得琴书味，閒知草木情。薄篘今日熟，洗杓待幽人。
山中咏古木
卢纶（唐代）

高木已萧索，夜雨复秋风。坠叶鸣丛竹，斜根拥断蓬。

半侵山色里，长在水声中。此地何人到，云门去亦通。
言志
释文珦（宋代）

穷居虽寂寥，苦节谅难改。
青青山上薇，朝莫犹可采。
薇尽而长饥，饿死亦无悔。
古者夷与齐，清风弥亿载。
鹦鹉螺
欧阳修（宋代）

大哉沧海何茫茫，天地百宝皆中藏。
牙须甲角争光鋩，腥风怪雨洒幽荒。
珊瑚玲珑巧缀装，珠宫贝阙烂煌煌。
泥居壳屋细莫详，红螺行沙夜生光。
负材自累遭刳肠，匹夫怀璧古所伤。
浓沙剥蚀隐文章，磨以玉粉缘金黄，
清◇旨酒列华堂。陇鸟回头思故乡，
美人清歌蛾眉扬，一酹凛冽回春阳。
物虽微远用则彰，一螺千金价谁量，
岂若泥下追含浆。
秋声
赵彦镗（宋代）

纷纷败叶扑西风，呖呖征鸿度碧空。
咿咿菱歌烟暝外，丁丁衣杵月明中。
潇潇细滴蕉窗雨，唧唧悲鸣草砌蛩。
忽忽有怀如宋玉，行行搔首思沖沖。
苍梧谣
张孝祥（宋代）

归。猎猎薰风颭绣旗。拦教住，重举送行杯。
宿叶陂用前韵
董颖（宋代）

别业松间八九椽，何宜清夜对床眠。
飞流溅沫知何处，环佩余青到枕前。
春分日梅花一树盛开期伍有开过赏 其二
李孙宸（明代）

闻君驼岭号梅林，几株能那岁寒心。若问吾园何得尔，祇缘幽寂客稀寻。
龙虎元旨歌 其一
青霞子（唐代）

天地初分日月高，状如鸡子复如桃。阴阳真气知时节，直待三年脱战袍。
忤俗
毕仲游（宋代）

忤俗真堪笑，谋生又不能。放怀衣落拓，高卧发鬅鬙。

面垢常挥汗，牙衰怕嚼冰。床头鬃拂弊，不会逐青蝇。
番阳旅寓留题
白玉蟾（宋代）

洞门深锁绿烟寒，来享浮生半日闲。
城北城南无老树，横吹铁笛过庐山。
吴下同年会诗
章澥（宋代）

咫尺天颜祇暂违，两台联桂世诚稀。共观鹏运垂云举，还幸鱼寒密藻依。

赋政将明仲山甫，登楼吟咏谢玄晖。要津自足升英俊，六鹢毋令恨退飞。
除草
李新（宋代）

绿茵春葄暖无加，醉眼蒙茸缬万花。
闻道芟夷殊不恶，直须着意认兰芽。
离楚夜泊高丽馆寄杨克一甥四首 其一
张耒（宋代）

去城未五里，夜缆系衰柳。水亭暗风雨，人散闻吠狗。

平生足羁旅，沉此还往久。有感不自知，悽然独回首。
郊庙歌辞。五郊乐章。肃和
佚名（唐代）

眇眇方舆，苍苍圜盖。至哉枢纽，宅中图大。

气调四序，风和万籁。祚我明德，时雍道泰。
春闺杂咏 其二
多敏（清代）

春到亭林景物霏，如烟小雨点苔衣。幽禽向晚归来急，却傍垂垂花树飞。
六言三首
刘克庄（宋代）

表贺赤乌白兔，韦布披襟巨题。
定价堪提鳌岭，逢辰不让龙溪。
运禅人求偈
释德洪（宋代）

石室如仄磬，春云如翠被。翛然无事僧，来此时枕臂。

无求即无忧，有身还有累。永怀彭尊宿，一席曾遁世。

天子不得臣，公卿不敢致。高风不可攀，百世犹兴起。

运禅佳少年，杖锡成戾止。偶从城郭来，衣裓满空翠。

觅归如子规，掉头须去耳。山林与聚落，蜜无中边味。

子心有分别，动息若差异。录以赠其行，不语开笑齿。
崔礼部园亭得深字
张说（唐代）

窈窕留清馆，虚徐步晚阴。水连伊阙近，树接夏阳深。

柳蔓怜垂拂，藤梢爱上寻。讶君轩盖侣，非复俗人心。
夜坐
张家玉（明代）

月落孤斋夜色浓，戍楼深处鼓鼕鼕。身如绕树南飞鹊，影似伤弓北地鸿。

往事肯随春梦散，斜阳犹忆日轮东。英雄成败非今日，狐史千秋自有公。
佚题
王仁东（清代）

胡汉恩知自浅深，莒敖往事久沈吟。钱王独义罗昭谏，不以唐亡有怨心。
过徐节之宅有感三首
程俱（宋代）

颐庆堂成未一年，窗中紫翠列千山。重来前日持杯地，桃李飘零春自阑。
寿杨浩斋二首 其二
程公许（宋代）

澒洞风尘涨九垓，万牛何事首空回。隐思未易甲兵洗，商略须空根本培。

望望玺封颁紫阁，骎骎鼎味熟黄梅。颂言岂为抠衣旧，黄道方期日月开。
辛酉大雪戏成十诗以千山鸟飞绝万径人踪灭为韵 其七
周麟之（宋代）

林梢宿鸦翻，未觉烟树暝。潇潇打窗声，惯向云屋听。

冰结积已深，风收舞初定。凌晨出门喜，折屐印樵径。
九嶷山（山在萍乡，上有九嶷仙观）
刘望（唐代）

鼎湖冠剑有遗踪，晋汉真人羽化同。九转药成丹灶冷，

五车云化玉堂空。仙家日月蓬壶里，尘世烟花梦寐中。

徒有旧山流水畔，老松枝叶苦吟风。
题石生仲濂所藏李克孝竹木
张以宁（明代）

息斋之孙李公子，尽将幽意入经营。
修篁石上生云气，古木山中作雨声。
年来好画不忍见，岁晏故园空复情。
乌巾挂在长松树，吾欲巢居逃姓名。
和四十伯父见寄二首 其二
慕容彦逢（宋代）

比来维日捧诗筒，久废吟哦觉懒慵。韵险不容更属和，意勤须懒强随从。

深思往往花盈睫，得句常常汗浃胸。万事始知关习否，赓酬本合类撞钟。
东邻竹
王禹偁（宋代）

东邻谁种竹，偏称长官心。
月上分清影，风来惠好音。
低枝疑见接，迸笋似相寻。
多谢此君意，墙头诱我吟。
满庭芳 中秋夜同诸衿坐月
沈树荣（清代）

宿雨全收，晚凉乍爽，喜微云点缀长天。广寒宫敞，素面露婵娟。

影浸闲庭如水，看浮动、竹雾梧烟。相依处，团圞共话，人月恰双圆。

记阑干十二，桂花丛下，分劈红笺。许诗成次韵，学步随肩。

一向秋光隔断，清辉好、两地空悬。今夜永，参横斗转，幽赏不成眠。
烛影摇红 贺大司马许老先生华诞
陈霆（明代）

云卧东山，口碑荐牍知多少。江湖心迹庙堂忧，双鬓西风早。

霖湖神功未了。慰苍生、谢安江表。金汤万里，红熄狼烟，绿肥塞草。

嵩岳钟灵，三朝重望推元老。鼎中龙虎炼容颜，松下龟蛇小。

兰玉庭阶春好。尽宫袍、膝前围绕。一卮寿酒，数点榴花，画堂清晓。
白华
佚名（先秦）

白华菅兮，白茅束兮。之子之远，俾我独兮。
英英白云，露彼菅茅。天步艰难，之子不犹。
滮池北流，浸彼稻田。啸歌伤怀，念彼硕人。
樵彼桑薪，卬烘于煁。维彼硕人，实劳我心。
鼓钟于宫，声闻于外。念子懆懆，视我迈迈。
有鹙在梁，有鹤在林。维彼硕人，实劳我心。
鸳鸯在梁，戢其左翼。之子无良，二三其德。
有扁斯石，履之卑兮。之子之远，俾我疧兮。
辛未九日登乌石山 其二
黄任（清代）

山南山北转纡徐，筋力虽衰兴有余。济胜岂须寻蜡屐，探幽祇合坐篮舆。

踏残黄叶前朝寺，剔遍青苔过客书。怀古登高两夐绝，不应虚度闭门居。
诗偈 其四十八
庞蕴（唐代）

事上说佛国，此去十万里。大海渺无边，动即黑风起。

往者虽千万，达者无一二。忽遇本来人，不在阴阳里。
四用韵奉谢鲍尚褧新诗之辱
唐桂芳（明代）

病中不悟死还生，起对妻儿泪眼倾。竹月当窗如汞走，松风落涧似洪声。

梦寻故友多迷路，愁认乡关只隔城。何似往来棠樾里，一双文鹿驾车行。
予既登五台日已暮矣遂憩山足之古寺野趣撩人灯前不寐遂成七言古诗一首
朱诚泳（明代）

我昔驰书闻九天，许我澡浴停温泉。斜阳缇骑转山径，聊从金温投金仙。

我居宫掖惟怡素，忠慎敢矜千乘富。孳孳好善慕前王，曾读前书谙世故。

斗鸡走马非吾事，涉水登山谐夙志。欲试平生仁智心，只恐金仙未为是。

坐久山僧争献颂，钟磬齐鸣灯火共。雕盘进食拥袈裟，却讶天厨真有供。

夜深导我石室眠，梅花纸帐何萧然。一尘不扰起灵悟，恍对文殊与普贤。

喜凭法水𤏄尘垢，打破虚空月穿牗。倚屏无睡待天明，忽听一声狮子吼。
题丰安里王相林亭二首 其二
温庭筠（唐代）

偶到乌衣巷，含情更惘然。西州曲堤柳，东府旧池莲。

星坼悲元老，云归送墨仙。谁知济川楫，今作野人船。
记仙女三绝
董嗣杲（宋代）

屈曲阑干月半规，藕花香淡水漪漪。
分明一夜文姬梦，只有青团扇子知。
禅人并化主写真求赞
释正觉（宋代）

瘦骨岩岩，残毳毵毵。
坐寒云巘，心空月潭。
虚应亡机而若谷，深禅有口而如钳。
槃珠勿遗其色，囊锥不露其尖。
皇道大平没棱角，自然雨五而风三。
芹溪八咏
叶善夫（宋代）

芹溪处士古人风，宝剑尘埋未化龙。
旧隐至今名不朽，扁题元出紫阳翁。
周京闻母丧归吊以是诗
陈献章（明代）

万里无归耗，形将一木亲。遗言入肝肺，真得太夫人。
次韵答潘宰见和送正仲多字韵诗
舒岳祥（宋代）

彊健近八十，如君诚未多。梦中思谒帝，醉后纵悬河。

抚事遽如许，流年奈若何。相期成二老，举斗酌纤阿。
宝林寺二首
宋日隆（宋代）

宝林连上刹，独觉佛中尊。
石室真身隐，苔碑胜迹存。
空门留法嗣，俗舍有闻孙。
晴雨从民欲，枌榆万古恩。
观大阅
周紫芝（宋代）

落日鸣笳鼓，西风卷旆旌。熊罴千骑肃，锦绣一川明。

猛士方投石，将军未请缨。不须誇剑舞，却縠是书生。
贺新郎·寄丰真州
戴复古（宋代）

忆把金罍酒，叹别来光阴荏苒，江湖宿留。世事不堪频着眼，赢得两眉长皱。但东望故人翘首。木落山空天远大，送飞鸿北去伤怀久。天下事，公知否？
钱塘风月西湖柳，渡江来百年机会，从前未有。唤起东山丘壑梦，莫惜风霜老手，要整顿封疆如旧。早晚枢庭开幕府，是英雄尽为公奔走。看金印，大如斗。
丁巳年冬即事有感 其一
沈映钤（清代）

频年海上指欃枪，厝火还争说太平。独倚赞皇娴远略，岂知安石误苍生。

拜章但乞神灵护，折屐谁驱草木兵。一舸仓黄浮海去，奇谋至竟未分明。
白纻词
郭晞宗（宋代）

遥夜迢迢夜未央，井梧月色啼寒螀，感时念往谁不伤。

婕妤宠寒辞昭阳，手中团扇箧中藏。吴姬织纻秋蝉翼，一丝往复千情积。

金粟尺量金斗熨，为君裁袍为君惜，同盛同衰莫相失。
诫子弟词
陆九韶（宋代）

凡闻声，须有省。
照自心，察前境。
若方驰骛速回光，悟得昨非由一顷。
昔人五观上时领。
胫肿复作夜梦蒉斋
陈宝琛（清代）

魂何来此岂其仙？驾海乘风路万千。地下相思应更苦，天南独客有谁怜？

馀生病尰归犹及，穷岁幽忧死傥贤。三岛十洲粗一览，与君恨不卅年前。
自述
陆游（宋代）

怡然气貌渐还婴，淡饭麤裘过此生。
尽道无方能缩地，梦中夜夜上青城。
鹧鸪天 其一 再游青阳峡奉和遁庵兄韵
段成己（金朝）

行彻南溪到北溪。山回万马合长围。花如有旧迎人笑，云自无心出岫飞。

挥醉墨，带烟霏。婆娑醉舞拂青丝。昔时心赏今犹在，但恐风流异昔时。
声声慢（九日松涧席）
周密（宋代）

橙香小院，桂冷闲庭，西风雁影涵秋。凤拨龙槽，新声小按梁州。莺吭夜深啭巧，凝凉云、应为歌留。慵顾曲，叹周郎老去，鬓改花羞。

何事登临感慨，倩金蕉一洗，千古清愁。屡舞高歌，作成陶谢风流。人生最难一笑，拚尊前、醉倒方休。待醉也，带黄花、须带满头。
代书寄奉宁枢密直谏议学士
宋庠（宋代）

故秋尝假道，倏忽改芳年。三叠黄河上，千花白发边。

冰消牛口渡，山绿虎牢天。东望无人会，荥阳太守贤。
困学二首 其二
朱熹（宋代）

困学工夫岂易成，斯名独恐是虚称。傍人莫笑标题误，庸行庸言实未能。
题本草
刘克庄（宋代）

勤读方书不为身，里中耆旧半成尘。
几时作个荒山主，多种黄精售与人。
满江红（次吕居仁韵）
陈著（宋代）

梦里京华，忽听得、庭花遗曲。到醒来、愁满东风山屋。春事已非空结绮，晓班无分随群玉。想天涯、沦落杜秋娘，攒眉绿。

谁能顾，荒芜菊。谁能问，平安竹。任时光流转，都成虚辱。无可奈何天地隘，只饶走得溪山足。但逢人、相问麦青青，何时熟。
孟冬时享斋宿院中和韵答克勤宾之二同年 其一
倪岳（明代）

天街霜露感秋冬，斋署衣冠候鼓钟。观阙珠旗红日拥，庙宫翠箔彩云重。

队分壁垒疑无象，舞协箫韶信有容。同向班行陪盛礼，敢忘衰薄庆遭逢。
予以长庆二年冬十月到杭州明年秋九月始与范…遂留绝句
白居易（唐代）

云水埋藏恩德洞，簪裾束缚使君身。

暂来不宿归州去，应被山呼作俗人。
郁孤台 其二 再过虔州，和前韵
苏轼（宋代）

吾生如寄耳，岭海亦闲游。赣石三百里，寒江尺五流。

楚山微有三，越瘴久无秋。望断横云峤，魂飞吒雪洲。

晓钟时出寺，暮鼓各鸣楼。归路迷千嶂，劳生阅百州。

不随猿鹤化，甘作贾胡留。祇有貂裘在，犹堪买钓舟。
张文通以诗觅小桃走笔依韵和答
强至（宋代）

名园闻说洛阳春，金谷前无石季伦。
第一牡丹应惯见，怜君翻作觅花人。
雪庵题钱过庭梅花图
李俊民（金朝）

已把传神画谱，又看格在诗评。月落难寻清梦，云空乃见高情。
三礼诗三首 其三 皇太子婚礼诗
区大相（明代）

两仪既定，阴阳斯位。于皇储圣，惟德是媲。自天之祐，罔不淳备。

乃启甲观，而登淑懿。苑桃之华，有烨其光。馥彼兰宫，达于椒房。

乃登文币，以定厥祥。元祚其昌，嘉命之将。德音孔惠，人神作缔。

在妫之汭，在姬之渭。女史有纪，彤管有炜。以其良娣，威仪棣棣。

威仪静幽，君子好逑。佩瑜鸣球，羽葆文辀。八鸾啾啾，曰闲以柔。

从车如流，归于龙楼。帝道蕃茂，垂裕厥后。庆成入奏，左右忭舞。

酌彼醇酬，以其玉斗。群公稽首，天子万寿。
偈二十七首 其二十四
释绍隆（宋代）

如来三转于大千，赵州半藏亦如然。其轮本来常清净，一念承当谁后先。
书怀二首 其二
葛胜仲（宋代）

樗散知非济世贤，一官明道又踰年。真人上界官都足，甘向尘寰作散仙。
沁园春 泛舟明湖，访仲愚留饮即事，有李道思、刘伯叙继至
曹贞吉（清代）

所谓伊人，一水盈盈，欲往从焉。见雁影萧条，烟波上下，渔歌欸乃，笭箵便娟。

雨笠烟蓑，瘿瓢竹杖，衰柳残荷望渺然。橹声断、恰门横短港，巷面青山。

一觞一咏流连。殊不似、扁舟雪夜还。况高议云生，尊同北海，胜流狎集，客比西园。

鸿爪遭逢，萍踪聚散，绝胜他人交十年。拼沉醉、问中秋好月，可照湖干。
题沈克全鹤沙八咏 其四 咸塘晚棹
谢晋（明代）

寒塘潮渐满，暮艇赴潮归。人语烟中集，鸟惊树上飞。
题萧世英千户行卷
罗亨信（明代）

将军先业在筠阳，乔木森森映画堂。三世功勋昭汗简，一门忠孝播馀芳。

暌违谩叹关山隔，游宦空惊岁月长。致政安居归故里，香山九老共徜徉。
卢山五咏 卢敖洞（图经云：敖，秦博士，避
苏轼（宋代）

上界足官府，飞升亦何益。
还在此山中，相逢不相识。
设醮灵仙观
张仲威（宋代）

瑞气匆匆雨露边，璧门金阙倚层巅。
青霓绛节严中夜，绿盖丹与会九天。
香染旧泥封宝洞，声传鸣鹤湛灵泉。
分明步入烟霄上，何必餐霞驻少年。
小楼
敖陶孙（宋代）

泥滥花淹燕不归，轻阴时猎酒家旗。
无情最奈墙东格，正向愁时寂寂垂。
送罗彦思往闽中候迎大父
郭钰（元代）

天伦有真乐，家庆传新图。人生百年内，于焉始为娱。

尔翁老京国，风霜摇鬓须。尔父奉慈帏，干戈沈里闾。

岂无饘与粥，朝夕不得俱。眼穿孤飞云，心折反哺乌。

近者消息真，万里神明扶。沈思供子职，内外悬君躯。

投袂出门去，父命何勤渠。朝迎暮望返，少壮轻畏途。

见翁问起居，同舍相惊呼。孙已如翁长，子应似翁臞。

时危久离别，会面当何如？归期谅不远，春酒为君酤。

再拜千岁寿，亲戚多欢愉。卿相何足道，胜事世所无。

愿言慎前路，明发毋踌蹰。
太液池歌
温庭筠（唐代）

腥鲜龙气连清防，花风漾漾吹细光。叠澜不定照天井，

倒影荡摇晴翠长。平碧浅春生绿塘，云容雨态连青苍。

夜深银汉通柏梁，二十八宿朝玉堂。
陈季常见过三首
苏轼（宋代）

仕宦常畏人，退居还喜客。
君来辄馆我，未觉鸡黍窄。
东坡有奇事，已种十亩麦。
但得君眼青，不辞奴饭白。
送君四十里，只使一帆风。
江边千树柳，落我酒杯中。
此行非远别，此乐固无穷。
但愿长如此，来往一生同。
闻君开龟轩，东槛俯乔木。
人言君畏事，欲作龟头缩。
我知君不然，朝饭仰旸谷。
余光幸分我，不死安可独。
日铸岭下狂歌行
苏泂（宋代）

我生天地不如意，甚欲飘然去人世。
却思一死胡足悲，死而不人胡死为。
又思天地之间固有足人者，安得庄周之鹏穆王马。
有时骑气或御风，天上天中更天下。
息驾玄冥圃，驻节蓬莱宫。
攀星太极南，访日扶桑东。
东西南北何局促，自可直造混沌趋洪蒙。
又思去有归，安得来无从。
当时六鳌负亦重，岂有身常不转动。
会须四六二十四足一欠伸，我居其高视尔众。
不知化为大海水，为复茫茫而已矣。
不知鳌有复鳌亡，为复人生或人死。
此时逍遥游，不见争夺场，
想见四维上下俱茫茫。巨鳌尔灵便如此，
公欲欠伸不难耳。且如皇宋三百六十州，
出门所在多山丘。其间平地少，
但见萝茑藤蔓下下硗确森相樛。青鞋有底踏须破，
人寿几何行不休。更令生世人，
逼仄生戈矛。迂回隔绝千里成万里，
亲戚朋旧相见朝夕无缘由。尔鳌若未动，
为我背略倾。飐翻山与丘，
平地与人行。也知上天本来广，
也知下地本来平。只因山丘多，
顿使天地轻。我当作章问帝借北斗，
酌沧溟。尽歼逼仄人，
更杀马与鹏。百拜稽首，
祭鳌之灵。
百丈大智禅师真赞
释德洪（宋代）

以实问答，空可神黄。以意求道，神落阴阳。阴阳不测，脱略阴界。

神黄摸画，果因不昧。我有大机，佛无密语。如师子王，露地方踞。

称性文字，随分丛林。如以妙指，发和雅音。同世之波，寿九十二。

护持心宗，谥曰大智。
和同润卿寒夜访袭美各惜其志次韵
陆龟蒙（唐代）

醉韵飘飘不可亲，掉头吟侧华阳巾。

如能跂脚南窗下，便是羲皇世上人。
宫词 其八十七
周彦质（宋代）

庆成大礼御端门，肃肃千官拱至尊。高捧金鸡宣霈泽，两班欢舞荷天恩。
次韵 其三
韩淲（宋代）

北邙新旧只累累，何惜心怀不醉归。是处人家作寒食，海棠初发杏花飞。
戏效浪仙体
蒲寿宬（宋代）

碌碌复碌碌，世事安可卜。
马蹶轻四蹄，夔行矜一足。
知守吾辙难，遑问羊肠曲。
行行复何之，幽人在空谷。
春晚郊行有怀
张炜（宋代）

行春车马渐无多，閒步郊原玩物华。
已角未腴阴径笋，似春非韵别篱花。
子规饶舌空催客，蛱蝶贪游不恋家。
常记湖边同咏赏，归鞍扶醉月笼纱。
金缕曲 偶成
熊琏（清代）

暮雨萧萧冷。背昏灯、掩卷徘徊，怅然思省。浮世悲欢同一梦，几个邯郸佳境。

也休怨、黄梁催醒。闻道凄凉归觉路，把残钟、断鼓留心领。

诸想幻，太虚静。

春光未远秋光近。怎禁它、雁背霜浓，芦花风紧。从古多情人易老，况是工愁善病。

先白了、飞蓬两鬓。彩笔生花浑艳绝，付文通、只写千秋恨。

今古事，凭谁问。
答简夫
孙应时（宋代）

不怪年来万事非，聊须把酒赋新诗。
乾坤正自无今昔，草木何新有变衰。
白发我甘投老去，红颜君惜卧春时。
古人不朽终何事，此段工夫可浪施。
昌黎道中柬外 其二
高顺贞（清代）

邑属韩公后，遗型万代观。士敦文定富，民朴政宜宽。

地势雄堪镇，岚光秀可餐。高风与形胜，瞻仰藉微官。

万井人烟集，相看等一家。察情周疾苦，问俗到桑麻。

吾道诚能尽，民生自有涯。蒲鞭虽示辱，黎庶莫轻加。

折狱须仁术，如山案定时。是非容己判，得失有天知。

此俸能无愧，斯民未可欺。愿君常懔念，止水寸心期。
刘中丞平山寇诗
宋仕明（明代）

自天秉钺控西东，雷迅霜威压世雄。薄伐已褫豺虎魄，先声遂挫犬羊锋。

勿云岭外无宁宇，最幸专城有令公。自是韬戈铭汉石，燕然山上记肤功。
赋得东山屐
佘翔（明代）

谢公高卧日，江左卜安危。偏纵登山屐，长吟在涧诗。

烟霞随缓步，松竹结幽期。雅量谁能测，犹传折屐时。
偈颂九首
释如净（宋代）

跳出净慈牛栏，撞入太白马厩。
一团罪业黑漫，风吹日炙薰天。
句
丁谓（宋代）

内翰拜时髭击地。
晓登多稼亭三首
杨万里（宋代）

雨前田亩不胜荒，雨後农家特地忙。
一眼平畴三十里，际天白水立青秧。
咏梅
何橘潭（宋代）

千古甘心冷淡中，却于春事不相同。
东风只解吹花落，吹得花开是北风。
声声慢·星冠懒带
张枢密（宋代）

星冠懒带，鹤氅慵披，色心顿起兰房。离了三清归去，作个新郎。良宵自有佳景，更烧甚、清香德香。瑶台上，便玉皇亲诏，也则寻常。常观里、孤孤令令，争如赴鸳闱，夜夜成双。救苦天尊，你且远离他方。更深酒阑歌罢，殢玉人、云雨交相。问则甚，咱门这里拜章。
句
王遇（宋代）

不知何处雨，已觉此间凉。
新喻县偶寄彭仁正字
李中（五代）

经年离象魏，孤宦在南荒。酒醒公斋冷，雨多归梦长。

志难酬国泽，术欠致民康。吾子应相笑，区区道未光。
咏史六首 其四
卢龙云（明代）

日表龙姿，高出千古。妙选瀛洲，学舍千庑。减膳赈饥，恤民疾苦。

谏比韦弦，虚怀罕伍。睿藻昭宣，经文纬武。
龙池
张崇杰（唐代）

爰有寒泉碧玉泓，天渊千古湛澄清。
南溪暮春
戴蒙（宋代）

家住南溪欲尽头，茂林修竹几清幽。
菰蒲涨绿蛙专夜，树弃吹寒麦半秋。
修禊从教非节物，舞雩元自有风流。
明朝酒醒春犹在，更向长潭上小舟。
寄范佑之
刘敞（宋代）

范子三年别，长安北望深。相知非势利，寄信各浮沉。

勇锐百夫敌，轩昂万里心。何时杀群贼，自取肘边金。
小春海棠来禽
范成大（宋代）

东君好事惜年华，偏爱荒园野老家。
一任西风管摇落，小春自管数枝花。
次韵蒋守张进
王之道（宋代）

邂逅传杯莫放杯，七年重见梦初回。
休嗟岁月堂堂去，且喜旌麾得得来。
春至会霑新雨露，时清应扫旧氛埃。
如君才业今张镐，怜我栖迟毂屡推。
题马秀卿郊墅
仇远（元代）

仙人朝去莫知还，野色风光一草庵。
少室何妨高索价，莫教轻指作终南。
蛾眉亭
周月船（宋代）

一片沙明万古秋，半规月印两眉头。
无人不有关心事，各自看山各自愁。
春风四首
白玉蟾（宋代）

燕燕于飞引蝶狂，娇莺歌懒笑蜂忙。
庭前萱草台前竹，也学春风舞绿杨。
蜂儿榧歌
叶适（宋代）

平林常榧啖俚蛮，玉山之产升金盘。
其中一树断崖立，石乳荫根多岁寒。
形嫌蜂儿尚粗率，味嫌蜂儿少标律。
昔人取急欲高比，今我细论下匹。
世间异物难并兼，百年不许赢栽添。
余某何为满地涩，荔子正复漫天甜。
浮云变化嗟俯仰，灵芝醴泉成独往。
后来空向玉山求，坐对蜂儿还想象。
丑奴儿令 吠月坡半林订游
龚自珍（清代）

游踪廿五年前到，江也依稀。山也依稀。少壮沈雄心事违。

词人也我重来意，吟也凄迷。说也凄迷。载得齐梁夕照归。
曲江春感
罗隐（唐代）

江头日暖花又开，江东行客心悠哉。
高阳酒徒半凋落，终南山色空崔嵬。
圣代也知无弃物，侯门未必用非才。
一船明月一竿竹，家住五湖归去来。
舣舟灵殿寺与客同探梅花
郭谏臣（明代）

泽国春阴久，梅花尚未开。疏枝含玉蕊，清影落瑶台。

客舫移樽至，僧厨进茗来。不须催几席，随意坐莓苔。
舟中作
陆游（宋代）

野老元无事，乘闲偶一来。
微风市楼笛，落日寺街槐。
梨大围三寸，鲈肥叠四腮。
邻船不识面，呼与共衔杯。
送崔过归淄青幕府
韩翃（唐代）

平陵车马客，海上见旌旗。旧驿千山下，残花一路时。

春衣过水冷，暮雨出关迟。莫道青州客，迢迢在梦思。
集义斋诗为太行高氏作 其一 
吴当（元代）

瞻彼嘉木，太行之阴。盘盘幽谷，侃侃素心。
题贾表之所藏九马图
吴则礼（宋代）

龙颅豹股貌者谁，将军曹霸韩干师。
权奇倜傥得殊相，笔墨真干沙中锥。
监牧攻驹张太仆。曾令大奴守天育。
岂如九马百战余，高气硉兀初不除。
太宗结发定天下，蹴踏九州惟九马，
太宗广颡复高鼻，去骖九马随群帝。
将军画肉兼画骨，跼蹐长楸欲驰突。
为侬唤取拳毛来，要遣老儒双眼开。
追飞细绮与轻纨。可但殷红马脑盘。
将军拜舞矜绝艺，儿辈于今说能事。
缅怀畴昔五花骢，画工如山貌不同。
将军侍立遽承诏，东都那得称神妙。
每嗟将军尝引见，何人更上南薰殿。
褒公鄂公安在哉，淮泗覉臣想生面。
覉臣马癖无与邻，苦心阿遁真前身。
生憎驽骀喜汗血，历块宁须论一蹶。
贾侯射虎嗤猨臂，锦囊九马仍瑰异。
终甘饱死听奚官，八鸾六辔君姑置。
傅惟肖赞府假西游集作长篇送还奇甚次其韵
孙应时（宋代）

醉乡不游游睡乡，眼花对案如迷藏。
梦踏秋草悲蛩螀，风松露菊三径荒。
忽然欠伸日在廊，悟此身世何荒唐。
故书弃掷尘满箱，鲁堂不复闻丝簧。
镜中容颜老不扬，浪求斗升助糟糠。
江湖兰佩芙蓉裳，踟蹰不归愁断肠。
伟君威凤鸣朝阳，文章五色照我傍。
艳如屈宋班马香，千载作者蔚相望。
对床泮水月满堂，追游山椒款宝坊。
剧谈爝火明寒窗，何如光芒万丈长。
空吟平子四愁章，欲报英琼无可将。
明朝痴儿公事忙，从今谢君当括囊。
次韵外舅黄虞卿为爱山园好八首 其八
喻良能（宋代）

为爱山园好，红尘半点无。自应成小隐，谁复叹将芜。

香秫五十亩，黄柑二百株。何必随俯仰，归去亦良图。
箫
张祜（唐代）

清籁远愔愔，秦楼夜思深。
碧空人已去，沧海凤难寻。
杳妙和云绝，依微向水沉。
还将九成意，高阁伫芳音。
笔 其一
吴惟信（宋代）

早露锋铓获见寻，最于文苑用功深。弃捐应只分毫事，谁肯留连一寸心。
巩采若府推母钱夫人挽章二首
吕祖谦（宋代）

历历称觞地，悲凉骑省园。
风枝今日恨，露叶去年痕。
鸾翥昏遗镜，鱼枯泣旧轩。
曲湖春色满，不到北堂萱。
题西成轩
华镇（宋代）

华轩闻在了溪东，轩号西成学老农。碧玉千峰终日好，黄云万顷几香浓。

天低每接金仙语，夜迥时闻紫府钟。祇恐主人为吏去，春来三径绿苔封。
送孙恒叔比部远谪
安希范（明代）

莫怨君恩薄，天王自圣明。官卑犹食禄，地远尚全生。

所愿秉完节，无为负令名。临岐更携手，商略只躬耕。
黄鱼鲊寄狄复之因佐以诗
刘弇（宋代）

鱼有健且脩，供庖厥名鳣。纷纷水豢中，嗜者贪肥鲜。

颔根束短喙，鲇皮突鲟肩。十月天风高，三棂潦声乾。

修蛇列长罛，猎猎排晓湍。鱼师顿舣䑰，柔鬐挂钩竿。

小固不足数，大或斤盈千。丹肤染霜锷，疏鳞脱连钱。

吴侬喜健啖，日取充羞盘。我食幸有馀，鲊法得新传。

姜芹间红糁，渍以春醅澜。置暖恐后熟，羃尘防弗蠲。

兴来发新坩，正喜供馋咽。琼蕤附骨脆，黄腊丰脂团。

麋臡信非工，岂复数蚳蝝。醢马试何事，屠虹祇誇谩。

福州罂如斗，密覆恨不宽。勤勤寄我友，持以敌琅玕。

君识茂先比，举脔知所然。此味胜他味，勿作等閒看。
寄谢希贤先觉表兄
王迈（宋代）

昔君弱冠我犹儿，黄卷青灯茅屋西，
父对人谈称卫玠，
母因客过器王珪。别来阴寄尺书鲤，
梦里时亲日角犀。风快偶然翔短翼，
不应鸿鹄久卑栖。
南歌子（赠吴伯承）
张孝祥（宋代）

人物羲皇上，诗名沈谢间。漫郎元自谩为官。醉眼瞢腾、只拟看湘山。

小隐今成趣，邻翁独往还。野堂梅柳尚春寒。且趁华灯频泛、酒船宽。